﻿ хлеб — тлумачэнне слова
хлеб, -а, мужчынскі род
1. толькі адзіночны лік Прадукт харчавання, які выпякаецца з мукі. Пшанічны хлеб. Кілаграм хлеба. ▪ У хаце прыемна пахла цёплым хлебам і напаленай печкай. Мележ. Як пернік смачны, У руцэ Трымаў я хлеб жытні калісьці — Спадыспаду не ў муцэ, А на кляновым лісці. Аўрамчык. Ідзеш на дзень — хлеба бяры на два. Прыказка. Ядуць на свеце хлеб траякі: чорны, белы і ніякі. Прыказка. // Такі прадукт у выглядзе вырабаў пэўнай формы. Круглы хлеб. Бохан хлеба. // Цеста, прыгатаванае для выпечкі хлебных вырабаў. Хлеб падышоў. ▪ [Жонка:] — Дык намялі мукі ў жорнах, замясі цеста, а як падыдзе, пасадзі хлеб у печ. Якімовіч. // а таксама множны лік (хлябы, -оў). Выпечка. У дзежцы стаяла яшчэ крыху мукі. Гэтай мукі можа яшчэ хопіць на два скупыя хлябы. Чорны.
2. Зерне, якое мелецца на муку для выпякання хлеба. Абмалочаны хлеб. ▪ Большасць сабранага хлеба калгаснікі.. падзялілі паміж сабой на працадні. Шамякін.
3. Зерневыя расліны (жыта, пшаніца і пад.) на корані. — Цёзка, ці не бачыш, што ў нас у гэтым годзе хлеб радкаваты? — запытаў яго, сеўшы побач, калгасны брыгадзір Кузьма Стрыж. Дуброўскі. Хлеб па хлебу сеяць — ні малаціць, ні веяць. Прыказка. / множны лік хлябы, -оў. размоўнае слова Жыта там родзіцца на дзіва: Як едзеш між хлябоў вясною, У іх конь хаваецца з дугою. Колас.
4. толькі адзіночны лік; пераноснае значэнне размоўнае слова Сродкі для існавання, заробак. Дырэктару было ўжо сумна. Пісаць артыкулы яму не ставала часу і, да таго ж, ён не хацеў адбіраць у газетчыкаў іх законны хлеб. М. Стральцоў. У сенцах сустрэліся з гаспадыняй — баба што печ, на ўсе дзверы. Клім спыніўся і з усмешкаю кіўнуў Шэмету на жонку: — На старшынёўскіх хлябах. Лобан. / Пра жыццё, долю. Ох, дачушка, хлеб твой горкі, горка твая доля! Колас.
Барадзінскі хлеб — асобы гатунак паштучнага заварнога хлеба, які выпякаецца з шатраванай жытняй і пшанічнай мукі і мае прыемны саладкаваты прысмак.
Мінскі хлеб — хлеб з жытняй пытляванай мукі з кменам.
Украінскі хлеб — хлеб з жытняй шатраванай мукі з дабаўленнем пшанічнай мукі другога гатунку.
Аб сухім хлебе — без вадкай стравы (жыць).
Без хлеба сядзець — быць незабяспечаным сродкамі для існавання.
Гэта мой (твой, яго, яе, наш, ваш, іх) хлеб — пра чый-н. занятак.
Дарэмна хлеб есці глядзі есці.
Даць салдацкага хлеба (грубае слова, грубы выраз) — даць выспятка; даць каленам пад зад.
Есці чужы хлеб глядзі есці.
Зайцаў хлеб — рэшткі яды, прывезенай дадому з лесу, лугу і пад., якую прапануюць з'есці дзецям.
З хлеба крошак шукаць глядзі шукаць.
І то (гэта) хлеб — ёсць нейкая карысць каму-н.
І хлеб і да хлеба — усяго многа, дастаткова (прадуктаў харчавання).
Карміць хлебам глядзі карміць.
Кусок (кавалак) хлеба глядзі кусок.
Лёгкі хлеб — пра лёгкую працу, без клопатаў, турбот, без напружання сіл.
Надзённы хлеб — тое, што патрэбна для жыцця.
На ласкавым хлебе — быць нахлебнікам, жыць на ўтрыманні, з чыёй-н. ласкі.
Не вялікі хлеб — а) не вельмі добра; б) невысокая аплата працы, не зусім забяспечаныя ўмовы жыцця.
Пасадзіць на хлеб і ваду — пакараць голадам, абмежаваць каго-н. у ядзе.
Перабівацца з вады на хлеб (з хлеба на квас) глядзі перабівацца.
Сесці на хлеб чый глядзі сесці.
Сядзець на чужым хлебе глядзі сядзець.
Хлебам не кармі глядзі карміць.
Хлеб ды соль! — прыемнага, добрага апетыту (пажаданне таму, каго засталі за ядой).
Хлеб есці з чаго глядзі есці.
Хлеб-соль — пачастунак. — Гэта ж во госцік дарагі, Алёша Іванавіч, з мае роднае вёскі.. Заехаў.. укусіць хлеба-солі!.. Брыль.
Цераз хлеб ды хлеба шукаць глядзі шукаць.
Цяжкі хлеб — праца, якая патрабуе вялікіх намаганняў, цяжкая фізічная праца.
Шукаць лёгкага хлеба глядзі шукаць.
Шукаць як хлеба глядзі шукаць.
Калі доўга глядзець на агонь, то цябе звольняць з пажарнай службы.